**Informatīvais ziņojums**

**„Par atskurbšanas telpu tiesisko statusu un pašvaldību labās prakses iniciatīvām atskurbšanas telpu nodrošināšanā”**

Informatīvais ziņojums „Par atskurbšanas telpu tiesisko statusu un pašvaldību labās prakses iniciatīvām atskurbšanas telpu nodrošināšanā” (turpmāk – ziņojums) sagatavots pildot ar 2012.gada 19.decembra Ministru kabineta rīkojumu Nr.614 apstiprinātā Alkoholisko dzērienu patēriņa mazināšanas un alkoholisma ierobežošanas rīcības plāna 2012.-2014.gadam” (prot.nr.71, 75. §) astotās sadaļas 3.5. un 3.6.apakšpunktā doto uzdevumu. Tajā noteikts, ka Vides aizsardzības un reģionālās attīstības ministrijai (turpmāk – VARAM) sadarbībā ar Iekšlietu ministriju, Veselības ministriju, Tieslietu ministriju, Labklājības ministriju, Finanšu ministriju, Latvijas Pašvaldību savienību un Pārresoru koordinācijas centru veikt labās prakses apmaiņu starp pašvaldībām atskurbšanas telpu nodrošinājumā uz brīvprātības principa, kā arī sagatavot priekšlikumus ar atskurbšanas telpām saistītajos jautājumos. Kā darbības rezultāts paredzēts izveidot darba grupu, kuras ietvaros nepieciešams izstrādāt priekšlikumus par atskurbšanas telpu izveidošanu un apsaimniekošanas sistēmu un sagatavot nepieciešamo finansējuma aprēķinu izskatīšanai likumprojekta „Par valsts budžetu 2014.gadam” sagatavošanas procesā.

Ziņojumā ir sniegta informācija par atskurbšanas telpu jautājuma iepriekšējo virzību, analizēts tiesiskais regulējums par atskurbšanas telpu izveidošanu un uzturēšanas jautājumiem, doti pašvaldību labās prakses piemēri, kā arī sagatavoti priekšlikumi pašvaldību labās prakses attīstīšanai atskurbšanas telpu nodrošināšanā.

1. **Ar atskurbšanas telpām saistīto jautājumu virzība**

Augstākās padomes 1991.gada 4.jūnija lēmuma „Par Latvijas Republikas likuma „Par policiju” spēkā stāšanās kārtību” 8.punkta 2.apakšpunkts paredzēja Latvijas Republikas Ministru padomei noteikt kārtību un termiņus, kādos veselības aizsardzības iestādēm tiks nodota funkcija - alkoholiķu, toksikomānu un narkomānu atskurbināšana. Ministru padome šo uzdevumu neizpildīja.

Ministru prezidenta I.Emša 2004.gada 17.novembra rezolūcijā Nr.20/J-3588-jur tika uzdots Veselības, Iekšlietu, Reģionālās attīstības un pašvaldību lietu ministrijām, Valsts policijai un Latvijas Lielo pilsētu asociācijai kopīgi izvērtēt ministriju sagatavotos priekšlikumus jautājumā par speciālo telpu iekārtošanu personu atskurbšanai.

Ministru prezidenta A.Kalvīša 2005.gada 5.janvāra rezolūcijā Nr.20/J-3588-jur reģionālās attīstības un pašvaldību lietu ministram tika uzdots sniegt savstarpēji saskaņotus priekšlikumus ar Veselības, Iekšlietu ministrijām par nepieciešamību izveidot darba grupu, lai izvērtētu jautājumu par atskurbšanas telpu funkcionālo piederību un statusu, kā arī to darbības nodrošināšanas un uzturēšanas finansējuma avotiem, un, ja nepieciešams, izstrādātu grozījumus normatīvajos aktos. Reģionālās attīstības un pašvaldību lietu ministrs 2005.gada 7.jūnijā izdeva rīkojumu Nr.2-02/403 par darba grupas izveidi. Darba grupas sastāvā bija iekļauti pārstāvji no Reģionālās attīstības un pašvaldību lietu ministrijas, Iekšlietu ministrijas, Veselības ministrijas, Finanšu ministrijas, Latvijas Pašvaldību savienības, Latvijas Lielo pilsētu asociācijas, Valsts policijas, un Jūrmalas pilsētas Pašvaldības policijas. Taču arī šajā darba grupā vienošanās par institūciju atbildības sadalījumu netika panākta.

2007.gada 10.maijā notika Iekšlietu ministrijas un Latvijas Pašvaldību savienības pārstāvju sanāksme, kurā tika skatīts arī jautājums par atskurbtuvju tiesisko statusu un darbības nodrošināšanu – lēmums netika pieņemts.

Iekšlietu ministrija 2007.gada 30.novembrī organizēja starpinstitūciju sanāksmi, lai apspriestu jautājumus par atskurbšanas telpu tiesiskā statusa precizēšanu un attiecīgu normatīvo aktu izstrādāšanu, kurā piedalījās Saeimas Aizsardzības, iekšlietu un korupcijas novēršanas komisijas, Iekšlietu ministrijas, Valsts policijas, Veselības ministrijas, Reģionālās attīstības un pašvaldību lietu ministrijas, Latvijas Pašvaldību savienības un Latvijas Lielo pilsētu asociācijas pārstāvji. Sanāksmes dalībnieki vienojās, ka atskurbšanas telpu tiesiskā statusa risināšanā ir jāiesaistās Veselības ministrijai, Labklājības ministrijai, Iekšlietu ministrijai un Reģionālās attīstības un pašvaldību lietu ministrijai.

Saskaņā ar Ministru prezidenta A.Kalvīša 2007.gada 12.novembra rezolūciju Nr.90/SAN-3620 Iekšlietu ministrija sagatavoja informatīvo ziņojumu „Ar kriminālprocesu nesaistīta personu aizturēšana un turēšana Valsts robežsardzes, Valsts policijas un pašvaldības policijas struktūrvienībās”. Lai risinātu jautājumu par atskurbšanas telpu tiesisko statusu un prasībām šo telpu iekārtošanai**,** Iekšlietu ministrija izteica priekšlikumu ar Ministru prezidenta rīkojumu izveidot starpinstitūciju darba grupu attiecīgas koncepcijas projekta izstrādei. Uzdevums izveidot minēto darba grupu Iekšlietu ministrijai tika dots ar 2008.gada Ministru kabineta 5.februāra sēdes protokollēmumu (prot.Nr.7 49.§ 4.punkts).

Minētā darba grupa tika izveidota ar Ministru prezidenta 2008.gada 18. marta rīkojumu Nr.129 „Par darba grupu koncepcijas projekta izstrādei par atskurbšanas telpu tiesisko statusu un prasībām šo telpu iekārtošanai.” Darba grupas ietvaros netikapanākta vienošanās par virzāmā Ministru kabineta protokollēmuma saturu.

2008.gada 7.augustā (protokols Nr. 31 10.§, VSS-1344) Iekšlietu ministrija izsludināja saskaņošanai Valsts sekretāru sanāksmē koncepcijas projektu „Koncepcija par atskurbšanas telpu tiesisko statusu un prasībām šo telpu iekārtošanai” (turpmāk – koncepcijas projekts).

Koncepcijas projektā tika iestrādāti trīs iespējamie risinājuma varianti.

1. Atkarībā no Ministru kabinetā pieņemtā lēmuma, atskurbšanas telpu iekārtošanu un uzturēšanu, piešķirot valsts finanšu līdzekļus**,** deleģēt veikt Veselības ministrijai, vai Iekšlietu ministrijai, vai Reģionālās attīstības un pašvaldību lietu ministrijai.
2. Ņemot vērā likuma „Par pašvaldībām” 15.panta 12.punktu, kur noteikts, ka viena no pašvaldību autonomajām funkcijām ir „apkarot žūpību”, kā arī to, ka jau pastāv prakse atskurbšanas telpu izveidošanai valstī, telpu ierīkošanu un uzturēšanu varētu nodrošināt pašvaldība sava budžeta ietvaros.
3. Kā trešais risinājuma variants tika piedāvāts publiskās un privātās partnerības projekts, kad atskurbšanas telpu ierīkošanu, uzturēšanu un darbību nodrošina:

3.1.tiešās valsts pārvaldes iestādes (atbilstoši Ministru kabineta lēmumam - Veselības ministrija, Reģionālā attīstības un pašvaldību lietu ministrija vai Iekšlietu ministrija) partnerībā ar privātajiem komersantiem;

3.2. pašvaldības partnerībā ar privātajiem komersantiem.

Koncepcijas projekts netika saskaņots, jo:

- Veselības ministrija uzskatīja, ka atskurbtuves jāveido un jāuztur Iekšlietu ministrijai vai pašvaldībām, taču nevienā no risinājumu variantiem atbildība vai līdzatbildība nav paredzama Veselības ministrijai;

- Iekšlietu ministrija uzskatīja, ka atskurbtuvju uzturēšana jānodrošina Veselības ministrijai vai pašvaldībām;

- Latvijas Pašvaldību savienība un Reģionālās attīstības un pašvaldību lietu ministrija neatbalstīja nevienu risinājuma variantu, jo visi piedāvātie varianti zināmā mērā bija neatbilstoši normatīvajam regulējumam. Latvijas Pašvaldību savienība uzskatīja, ka atskurbināšanas pakalpojums ir jāsniedz Veselības ministrijai par valsts budžeta līdzekļiem.

Koncepcijas projekts kā nesaskaņots tika izskatīts 2009.gada 24.februāra Ministru kabineta komitejas sēdē (protokola Nr.7, 1§ TA- 3659).

Ministru kabineta komiteja nolēma:

1) neatbalstīt iesniegto rīkojuma projektu un koncepcijas projektu;

2) Iekšlietu ministrijai:

2.1.kopīgi ar Reģionālās attīstības un pašvaldību lietu ministriju un Veselības ministriju izstrādāt jaunu alternatīvu variantu, kurā paredzēt, ka jaunu atskurbšanas telpu būvniecība netiek veikta; ka Valsts policija atskurbšanas pasākumus personām veic kā maksas pakalpojumu pašvaldībai, tai skaitā paredzot iespēju, ka pašvaldība par maksas pakalpojumu sniegtos izdevumus piedzen no personas, kurai sniegts atskurbšanas pakalpojums; ka atskurbšanas personas intoksikācijas gadījumā detoksikācija veicama neatliekamās medicīniskās palīdzības ietvaros, kā arī paredzēt konkrētus kritērijus, kādos gadījumos atskurbšanas pakalpojuma ietvaros ir nepieciešams sniegt medicīnisku palīdzību;

2.2. precizēto un saskaņoto koncepcijas projektu iesniegt atkārtotai izskatīšanai komitejas sēdē.

Ministru kabineta komitejas uzdevums netika pildīts, ievērojot, ka tas neatrisina koncepcijā norādīto problēmu – atskurbšanas telpu trūkumu – un, ka Ministru kabinets nav tiesīgs noteikt maksas pakalpojumu veidus, kuri pašvaldībām obligātā kārtā jāpieņem no kādas konkrētas valsts iestādes (Valsts policijas).

Iekšlietu ministrija precizēja koncepcijas projektu, paredzot pārcelt tās realizācijas sākumu uz 2014.gadu. Reģionālās attīstības un pašvaldību lietu ministrija, Veselības ministrija, Latvijas Pašvaldību savienība un Iekšlietu ministrija, nevienojoties par risināmo variantu, nolēma iesniegt koncepcijas projektu atkārtotai izskatīšanai Ministru kabineta komitejā ar lūgumu izšķirt nesaskaņotos jautājumus pēc būtības.

2009.gada 25.maijā Ministru kabineta komitejā lēmums par atbalstāmo variantu netika pieņemts. Ministru kabineta komiteja uzdeva Iekšlietu ministrijai saskaņot ar Reģionālās attīstības un pašvaldību lietu ministriju, Veselības ministriju un Latvijas Pašvaldību savienību jautājumu par atbildīgo institūciju koncepcijas īstenošanai, atbildīgo institūciju atskurbšanas telpu ierīkošanai un uzturēšanas nodrošināšanai un iesniegt koncepcijas projektu atkārtotai izskatīšanai komitejas sēdē (protokola Nr.17, 1§ TA- 3659).

Ministru kabinetā Iekšlietu ministrijas izstrādātais koncepcijas projekts tika noraidīts, jo koncepcijas realizācijai bija nepieciešams papildus finansējums - 2010. gādā no 3 līdz 5 milj. latu, 2011. gadā līdz 6,5 milj. latu, bet valsts budžetam šādas iespējas nebija. Iekšlietu ministrija koncepcijas projektu precizēja 2009. gadā, bet atkārtoti Ministru kabinetā neiesniedza.

2009.gada 22.jūlijā Iekšlietu ministrija atsauca iesniegto koncepcijas projektu, pamatojoties uz to, ka vienošanos par piedāvātajiem risinājuma variantiem atbilstoši Ministru kabineta komitejas lēmumam nav iespējams panākt, kā arī, ievērojot valsts ekonomisko stāvokli un Ministru kabineta 2009.gada 13.janvāra lēmumu -turpmāk jaunas politikas iniciatīvas plānot pēc principa, ka jaunu politiku ieviešana tiek īstenota tikai tad, ja vienlaicīgi ir paredzēts atteikties no kādas iepriekšējās aktivitātes un tiek pārdalīts finansējums. (prot.Nr.3, 47.§ 4.punkts).

Jautājumā par atskurbtuvēm 2011.gada 19.oktobra Ministru kabineta protokllēmuma Nr.60., 62.§ 5.punktā tika noteikts, ka Tieslietu ministrijai sadarbībā ar Veselības ministriju, Iekšlietu ministriju, Finanšu ministriju un Latvijas Pašvaldību savienību risināt jautājumu par tiesiskā regulējuma izstrādi attiecībā uz atskurbtuvju izveidi un to darbības nodrošināšanu.

Ar 2012.gada 19.decembra Ministru kabineta rīkojumu Nr.614 tika apstiprināts Alkoholisko dzērienu patēriņa mazināšanas un alkoholisma ierobežošanas rīcības plāns 2012.-2014.gadam (prot.nr.71, 75. §), kur 8.sadaļā pie paredzētajiem pasākumiem 3.5. un 3.6.apakšpunktā Vides aizsardzības un reģionālās attīstības ministrijai sadarbībā ar Iekšlietu ministriju, Veselības ministriju, Tieslietu ministriju, Labklājības ministriju, Finanšu ministriju, Latvijas Pašvaldību savienību un Pārresoru koordinācijas centru ir uzdots veikt labās prakses apmaiņu starp pašvaldībām atskurbšanas telpu nodrošinājumā uz brīvprātības principa, kā arī izveidot darba grupu un sagatavot priekšlikumus ar atskurbšanas telpām saistītajos jautājumos. Kā rezultāts tika noteikts - izstrādāti priekšlikumi par atskurbšanas telpu izveidošanu un apsaimniekošanas sistēmu un sagatavots nepieciešamais finansējuma aprēķins izskatīšanai likumprojekta „Par valsts budžetu 2014.gadam” sagatavošanas procesā.

**Prognoze par sekām, ja problēma netiks risināta**

Ja netiks risināts speciālo atskurbšanas telpu jautājums, tad pastāv šādi riski:

1) saglabājas augsts alkohola reibumā un citu apreibinošu vielu ietekmē aizturēto un policijas struktūrvienību telpās nogādāto personu mirstības risks;

2) „agresīva” persona alkohola reibumā sabiedriskā vietā - saglabājas augsts sabiedriskās kārtības un drošības apdraudējuma risks;

3) persona „bezpalīdzības stāvoklī” alkohola reibumā sabiedriskā vietā - saglabājas augsts risks kļūt par noziedzīga nodarījuma upuri, kā arī šo personu mirstības risks;

4) iespējams pieaugs vardarbība ģimenē, jo vardarbība ģimenē visbiežāk ir sekas riskantai alkohola lietošanai. Vardarbības ģimenē risks visticamāk lielāks ir tajās pašvaldībās, kurās pastāv prakse mājsaimniecībai, kas lūdz policijas palīdzību atskurbšanas telpu nodrošināšanā iereibušam agresīvam mājsaimniecības loceklim, prasīt samaksu pat vairāk nekā desmit latu apmērā, ko ģimenes ar zemiem ienākumiem, visticamāk, nespēj atļauties.

1. **Atskurbšanas telpu izveidošanas un uzturēšanas tiesiskais regulējums**

Termini „atskurbtuve” un „atskurbšanas pakalpojums” nav atrunāti normatīvajos aktos, tāpat normatīvajos aktos nav noteikts tiesiskais regulējums prasībām šāda veida telpu izveidošanai, līdz ar to arī noteikta kompetence institūcijām šādu pakalpojumu sniegšanā.

Pašlaik par alkoholisko dzērienu vai citu apreibinošo vielu lietošanu sabiedriskās vietās, izņemot vietas, kur alkoholisko dzērienu lietošanu atļāvusi pašvaldība, vai par atrašanos sabiedriskās vietās tādā reibuma stāvoklī, kas aizskar cilvēka cieņu, ir paredzēta administratīvā atbildība saskaņā ar Latvijas Administratīvo pārkāpumu kodeksa (turpmāk - LAPK) 171.pantu, un sankcija par šāda veida pārkāpumu ir paredzēta, izsakot brīdinājumu vai uzliekot naudas sodu līdz simt latiem. Par tādām pašām darbībām, ja tās izdarītas atkārtoti gada laikā pēc administratīvā soda uzlikšanas — uzliek naudas sodu no simt līdz divsimt piecdesmit latiem. LAPK 171.pantā paredzētās administratīvo pārkāpumu lietas izskata Valsts policija vai pašvaldības policija saskaņā ar LAPK 214.un 214.1 pantu.

Saskaņā ar 2011.gadā veiktā pētījuma „Atkarību izraisošo vielu lietošanas izplatība iedzīvotāju vidū” rezultātiem 5% alkoholu lietojošo iedzīvotāju 15-64 gadu vecumā izdzer 41% no visa valstī gada laikā patērētā alkohola apjoma, turklāt riskants alkohola patēriņš visbiežāk vērojams ne tikai Latgales reģionā dzīvojošo vidū, bet arī Kurzemes reģionā un Rīgā. Ņemot vērā, ka bieža dzeršana, patērējot lielu alkohola daudzumu, ir raksturīga salīdzinoši nelielai iedzīvotāju grupai, taču šīs grupas dzīvesveida paradumi rada lielu finansiālo slogu kā veselības aprūpes budžetam, tā arī iekšlietu un sociālam budžetam, riskanta alkohola lietošana ir uzlūkojama kā sociāla problēma, bet alkohola atkarība – kā slimība, kas varētu tikt risināta, izmantojot zemā sliekšņa intervences. Tieši tāpēc atskurbšanas telpas nākotnē pozicionējamas un attīstāmas kā zemā sliekšņa centri, kas nodrošina sociālo atbalstu un minimālu, noteikta apjoma veselības aprūpi, taču motivē klientus ārstēties un atbrīvoties no alkohola atkarības.

**Ar problēmas risināšanu saistītie tiesību akti:**

1. **Likums „Par policiju”.** Saskaņā ar likuma „Par policiju” 10. panta pirmās daļas 3.punktu policijas pienākums ir sniegt neatliekamo palīdzību personām, kuras atrodas bezpalīdzīgā stāvoklī, arī tad, ja tās reibuma stāvoklī zaudējušas spēju patstāvīgi pārvietoties vai var nodarīt kaitējumu apkārtējiem vai pašas sev. Saskaņā ar likuma „Par policiju” 12.panta pirmās daļas 9.punktu policijas darbiniekiem ir tiesības nogādāt ārstniecības iestādēs vai mājoklī personas, kuras alkohola, narkotisko, psihotropo vai toksisko vielu lietošanas rezultātā zaudējušas spēju patstāvīgi pārvietoties vai orientēties vai var nodarīt kaitējumu apkārtējiem vai pašas sev, bet, ja tas nav iespējams, - nogādāt tās policijas iestādē un turēt tur speciāli iekārtotās telpās līdz atskurbšanai, bet ne ilgāk par 12 stundām.
2. **Likums „Par pašvaldībām**”. Likuma „Par pašvaldībām” 15.panta pirmās daļas 12.punkts nosaka, ka viena no pašvaldību autonomajām funkcijām ir piedalīties sabiedriskās kārtības nodrošināšanā, apkarot žūpību un netiklību. Tomēr ne likums „Par pašvaldībām”, ne arī citi normatīvie akti nenosaka kā šīs funkcija pašvaldībām ir pildāmas un vai minēto funkciju izpilde ir sasaistāma ar atskurbšanas pakalpojuma nodrošināšanu.
3. **Ārstniecības likums.** Saskaņā ar Ārstniecības likuma 1.pantu slimību diagnostika ir ārstniecības sastāvdaļa un to var veikt tikai ārstniecības personas, kam ir medicīniskā izglītība un kas nodarbojas ar ārstniecību. Saskaņā ar Ārstniecības likuma 26.pantu patstāvīgi nodarboties ar ārstniecību attiecīgajā profesijā atbilstoši Ministru kabineta noteiktajai kompetencei atļauts ārstniecības personām, kuras ir reģistrētas ārstniecības personu reģistrā. Ārstniecības iestāde šā likuma izpratnē ir slimnīcas, rehabilitācijas iestādes, hospitāļi, specializētie centri, tehniskās ortopēdijas iestādes, neatliekamās medicīniskās palīdzības iestādes, doktorāti (ambulances), poliklīnikas, veselības punkti, speciālie terapijas kabineti, medicīnas augstskolu klīnikas, institūti, kā arī funkcionālo, morfoloģisko, hematoloģisko, bioķīmisko, mikrobioloģisko un citu diagnostisko izmeklējumu, patologanatomisko un tiesu medicīnas izmeklējumu laboratorijas, ārstu prakses.
4. **Starptautiskās statistiskās slimību un veselības problēmu klasifikācijā (SSK–10)** *(Latvijā spēkā kopš 1996.gada., izdevējorganizācija - Pasaules veselības organizācija)* noteikts, ka personām, kuras tiek nogādātas uz atskurbšanas vietām ir konkrēta medicīniskā diagnoze – **akūta intoksikācija**. Akūta intoksikācija bieži saistīta ar alkohola, narkotiku vai citu vielu lietošanu un raksturojas ar personas neadekvātu uzvedību, par ko liecina kāda no pazīmēm: atbrīvošanās, tieksme neatlaidīgi pierādīt savu domu, agresivitāte, garastāvokļa labilitāte, uzmanības traucējumi, spriešanas traucējumi, funkcionēšanas traucējumi, nestabila gaita, grūtības nostāvēt, neskaidra runa, pazemināts apziņas līmenis, piesārtusi seja.

Ņemot vērā iepriekšminēto, jautājums par speciāli iekārtotajām telpām līdz atskurbšanai ir risināms valstiskā līmenī un šādu telpu uzturēšana finansējama no valsts budžeta. Kamēr institūcijām nav noteikti pienākumi normatīvajos aktos par atskurbšanas pakalpojumu nodrošināšanu, nav iespējams arī risināt jautājumu par atskurbšanas pakalpojuma finansēšanu.

1. **Labas prakses piemēri**

Pašvaldības, kurās šis jautājums ir ļoti aktuāls, ņemot vērā iedzīvotāju intereses, ir uzņēmušās brīvprātīgu iniciatīvu izpildīt atskurbšanas pakalpojuma funkciju.

1. **Daugavpils pilsēta**

Lai atrisinātu problēmu Daugavpils pilsētā SIA “Daugavpils narkoloģiskā slimnīca” Narkoloģiskajā nodaļā tika izveidota Detoksikācijas palāta. Patreiz detoksikācijas palāta darbojas pie SIA “Daugavpils reģionālā slimnīca”.

Valsts policijas, Daugavpils pilsētas pašvaldības policijas un ārstniecības iestāžu sadarbība notiek pamatojoties uz normatīvajiem aktiem un noslēgto līgumu starp Daugavpils pilsētas pašvaldību un SIA „Daugavpils reģionālā slimnīca”. Daugavpils pilsētas pašvaldība koordinē sadarbību un apmaksā medicīniskos pakalpojumus par savā teritorijā dzīvojošām personām. SIA „Daugavpils reģionālā slimnīca” ir noslēgusi līgumus ar Daugavpils pilsētas pašvaldību, Krāslavas novada pašvaldību un Daugavpils novada pašvaldību par pakalpojumu sniegšanu personām atskurbšanas palātā. No sabiedriskajām vietām un mājokļiem uz Narkoloģijas nodaļas detoksikācijas palātu personas nogādā pašvaldības policijas, Valsts policijas un Neatliekamās medicīniskās palīdzības dienesta darbinieki. SIA “Daugavpils reģionālā slimnīca” sniedz medicīnisko palīdzību uz Detoksikācijas palātu nogādātajām personām. Daugavpils pilsētas pašvaldības policija nodrošina sabiedrisko kārtību un drošību Detoksikācijas palātā. Slimnīcā visu diennakti dežurē viens pašvaldības policijas darbinieks. Palātās ir uzstādītas novērošanas kameras. Daugavpils pilsētas pašvaldības Sociālo lietu pārvalde sniedz sociālo palīdzību personām, kuras nogādātas uz Detoksikācijas palātu, ja šāda palīdzība ir nepieciešama.

Detoksikācijas palātas funkcijās ietilpst medicīniskās palīdzības sniegšana personām, kuras nogādātas uz Detoksikācijas palātu un kuru diagnoze ir akūta intoksikācija, pretepidēmiskie pasākumi, sabiedriskās kārtības un drošības nodrošināšana (pēc nepieciešamības tiek izsniegti apģērbi, apavi u.c. ).

 Detoksikācijas palātā 2012.gadā tika ievietotas **2675** personas. Par pakalpojumiem 2012.gadā izdevumi sastādīja **Ls 73223** un vidēji uz vienu personu izdevumi sastādīja **Ls 27,37.**

 Daugavpils pilsētā praktiski ir atrisināta problēma ar personām, kuras alkohola, narkotisko un citu vielu rezultātā zaudējušas spēju patstāvīgi pārvietoties un var nodarīt kaitējumu apkārtējiem vai pašas sev. Pirmām kārtām, šīm personām ir nepieciešama medicīniskā palīdzība, kura tiek sniegta. Dotais modelis risina sabiedriskās kārtības nodrošināšanas problēmas, epidēmiju novēršanas problēmas, samazina mirušo skaitu starp šīm personām. Šāds modelis finansiāli ir izdevīgāks, nekā, ja šīm vajadzībām tiktu izveidota atsevišķa iestāde vai palāta, kas darbotos pie pašvaldības policijas, jo pie šī modeļa tiek efektīvāk izmantoti līdzekļi medicīniskās palīdzības sniegšanai.

1. **Rēzeknes pilsēta**

Rēzeknes pilsētā arī ir izveidota Detoksikācijas palāta. 2012.gadā Rēzeknes pilsētas pašvaldība par detoksikācijas pakalpojumiem veica iepirkumu, kā rezultāta Rēzeknes pilsētas pašvaldības budžetā tika ieplānoti **Ls** **12000**. Pakalpojumus pacientiem, kuri atrodas alkoholisko dzērienu ietekmē, sniedz SIA „Rēzeknes slimnīca” Narkoloģiskā nodaļa sadarbībā ar Rēzeknes pilsētas pašvaldības policiju un Valsts policiju. Slimnīcas uzņemšanas nodaļā nosaka personas alkohola reibuma pakāpi. Ja tiek konstatētas veselības problēmas, tad persona tiek ārstēta atbilstoši veselības programmai. Aizturētai personai tiek piemērota administratīvā atbildība saskaņā ar LAPK 171.pantu.

Slimnīcā ne pašvaldības policijas, ne Valts policijas darbinieki neapsargā atskurbšanas palātā ievietotās personas. Nepieciešamības gadījumā agresīvākās personas var piesaistīt pie gultas ar speciālām ierīcēm vai šādai personai ievadīt nomierinošus medikamentus. Pārsvarā atskurbšanas telpā ievieto tikai personas bezpalīdzīgā stāvoklī (gulošus). 2012.gadā slimnīcā ir uzņemtas **77** alkohola reibumā nonākušas personas, kas pašvaldībai izmaksājuši **Ls 1309.** Pakalpojumus sniedz tikai ārstniecības personas. Viens pacients slimnīcas palātā izmaksā apmēram **Ls** **17**, kuri tiek apmaksāti no Rēzeknes pilsētas pašvaldības budžeta. Rēzeknes pilsētas pašvaldība maksā par visiem pacientiem, kas nonākuši slimnīcā uz atskurbšanu, neskatoties kurā Latvijas pašvaldībā tie ir deklarējuši savu dzīves vietu. Rēzeknes slimnīca nav noslēgusi līgumu ar citām pašvaldībām par pakalpojumu sniegšanu iereibušām personām.

Līdzīgs Daugavpils pilsētas pašvaldības modelim ir ieviests praksē arī Rēzeknes pilsētas pašvaldībā. Tikai Rēzeknes pilsētā Detoksikācijas palātu nekontrolē policijas darbinieks. Līdz ar to izmaksas Rēzeknes pilsētas pašvaldībā ir mazākas kā citās pašvaldībās.

1. **Jelgavas pilsēta**

Jelgavas pilsētā ir Medicīniskās atskurbtuves (turpmāk - MA) nodaļa, kura ir Jelgavas pilsētas pašvaldības policijas struktūrvienība ar savu reglamentu. MA nodaļas struktūru un štatus apstiprina Jelgavas pilsētas pašvaldības priekšsēdētājs. MA nodaļas uzdevums ir nodrošināt tās darbības dokumentēšanu un informācijas saglabāšanu. MA nodaļas uzdevums ir personu ievietošana medicīniskajā atskurbtuvē līdz tās atskurbšanai, sniedzot medicīnisku un citu neatliekamo palīdzību, ja personas alkohola reibumā zaudējušas spēju patstāvīgi pārvietoties. MA nodaļas atskurbšanas telpās ir speciāli iekārtotas telpas, kas paredzētas personu atskurbšanai līdz 12 stundām. Katrā telpā ir novērošanas kamera, gultas ir ar apaļiem stūriem un tās ir piestiprinātas pie grīdas. Uz rakstveida iesnieguma pamata var aizturēt, nogādāt un turēt MA nodaļas telpās arī personas, kuras atrodas mājoklī alkohola reibumā un var nodarīt kaitējumu sev vai apkārtējiem cilvēkiem. Ja MA nodaļā personām konstatē narkotisko, psihotropo vai toksisko vielu lietošanas pazīmes, nekavējoties izsauc neatliekamo medicīnisko palīdzību. Atskurbšanai nogādātas personas reģistrē žurnālā uz personu apliecinoša dokumenta pamata. Pašvaldības policijas darbinieks, pēc personas ievietošanas MA nodaļā, veic personas pārmeklēšanu un alkohola koncentrācijas noteikšanu izelpotajā gaisā. Ārsta palīgs veic personas apskati un konstatē personas veselības stāvokli. Atbrīvojot personu no MA nodaļas, personai pret parakstu tiek atgrieztas protokolā par administratīvo aizturēšanu ierakstītās un glabāšanā pieņemtās personīgās mantas, naudu, vērtslietas un dokumentus. Apmaksas apmēru par uzturēšanos MA nodaļas telpās un sniegtajiem pakalpojumiem nosaka Jelgavas pilsētas dome. 2012.gadā Jelgavas MA nodaļā ievietotas **1977** personas. Pašvaldībai MA nodaļa gadā izmaksā apmēram **Ls** **125 000.** Tajā skaitā iekasētas soda naudas no personām pēc LAPK 171.panta – Ls 10239, no personām par pakalpojumu iekasēti Ls 5707, bet par alkohola ietekmes pārbaudi iekasēti no personām Ls 3922. Tātad pašvaldība par katru personu, kas uzturas speciālā telpā līdz atskurbšanai, no sava budžeta samaksā Ls 53. MA nodaļa apkalpo Jelgavas pilsētu un bijušo Jelgavas rajonu. Konstatējot administratīvā pārkāpuma pazīmes, policijas darbinieks sastāda šīm personām protokolu.

Tikai Jelgavas pilsētā no visām apmeklētajām pilsētām ir izveidota Medicīniskās atskurbtuves nodaļa, kura ir pašvaldības policijas struktūrvienība ar savu reglamentu. Protams, šādas struktūrvienības uzturēšana ir dārgākā nekā citās pašvaldībās.

1. **Liepājas pilsēta**

Liepājas pilsētas pašvaldības policijā ir izveidotas speciālās telpas, kas paredzētas personu ievietošanai un turēšanai līdz to atskurbšanas brīdim (turpmāk – speciālās telpas). Tajā ir speciāli iekārtotas telpas, kurās ievieto personas, kuras apreibinošu vielu iespaidā zaudējušas spēju patstāvīgi pārvietoties vai orientēties, vai var nodarīt kaitējumu apkārtējiem vai pašas sev.

Uz rakstveida pieteikuma pamata pašvaldības policijas darbinieki šajās telpās var nogādāt arī personas, kuras atrodas mājās vai darba vietā reibuma stāvoklī un var nodarīt kaitējumu sev vai apkārtējiem cilvēkiem, kā arī gadījumā, ja apkārtējie cilvēki baidās palikt vienatnē ar šo personu un nav cita pamata tās aizturēšanai.

 Speciālās telpas dežurējošais feldšeris ir atbildīgs par to, lai nepieciešamības gadījumā nekavējoties tiktu izsaukts Neatliekamās medicīniskās palīdzības dienests un personas tiktu nodotas ārstniecības personu rīcībā.

Speciālās telpas pašvaldības policijas dežurants ir atbildīgs par pasākumu veikšanu, kas izslēgtu iespēju nodarīt kaitējumu aizturētās personas veselībai un dzīvībai, kā arī par aizturētās personas personīgo mantu, dokumentu, naudas un vērtslietu saglabāšanu un atdošanu likumā paredzētajā kārtībā. Aizturētās personas tiek reģistrētas dežūrdaļas speciālā žurnālā uz personu apliecinoša dokumenta pamata. Pirms ievietošanas speciālā telpā aizturētai personai tiek veikta personas un mantu apskate likumā noteiktajā kārtībā. Personām, kuras uzvedas agresīvi un fiziski nepakļaujas, pielieto speciālos līdzekļus: nomierināšanas kreklu, roku dzelžus, sasiešanas līdzekļus. Aizturēto personu veselības stāvokļa pasliktināšanās gadījumā ārstniecības persona nekavējoties izsauc Neatliekamās medicīniskās palīdzības dienestu. Aizturētai personai tiek piemērota administratīvā atbildība saskaņā ar LAPK 171 pantu.

Visas protokolā par administratīvo aizturēšanu norādītās mantas un vērtslietas dežurants ievieto speciālā skapī, nodrošinot to drošu saglabāšanu.

Apmaksas apmēru par uzturēšanos speciālā telpā un sniegtajiem pakalpojumiem nosaka Liepājas pilsētas pašvaldība. Tie ir **Ls** **22** par pakalpojuma saņemšanu. Pašvaldībai speciālās telpas gadā izmaksā apmēram **Ls 72 000.** 2012.gadā speciālās telpās tika uzņemtas **3 280 personas**.

Līdz ar to Liepājas pilsētas pašvaldības policijas telpās ir izveidotas speciālās telpas, kas paredzētas personu ievietošanai un turēšanai līdz to atskurbšanas brīdim, kas ir kā pagaidu variants un neatrisina atskurbtuvju problēmu jautājumus. Speciālās telpās ir nodrošināti neatliekamās medicīniskās palīdzības sniegšanai nepieciešamie medikamenti.

1. **Jūrmalas pilsēta**

Jūrmalas pilsētas pašvaldības policijā ir speciāli iekārtotas telpas, kurās ievieto personas atskurbšanai. Speciāli iekārtoto telpu iekšējais iekārtojums ir tāds, lai atskurbšanai ievietotās personas nevarētu izdarīt pašnāvību vai nodarīt sev miesas bojājumus.

Atskurbšanai ievietotās personas datus reģistrē žurnālā, pamatojoties uz personu apliecinošu dokumentu. Gadījumos, ja nav personu apliecinoša dokumenta, personas datus pārbauda valsts informācijas sistēmā „Integrētā iekšlietu informācijas sistēma”, kā arī Pilsonības un migrācijas lietu pārvaldes uzturētās informācijas sistēmas „Iedzīvotāju reģistrs” aplikācijā „Personas datu pārlūks”.

 Pirms personas ievietošanas speciāli iekārtotās telpās, nogādājušo personu klātbūtnē ārstniecības persona veic personas medicīnisko apskati un vispārējā veselības stāvokļa novērtēšanu un pieņem lēmumu par šīs personas ievietošanu vai neievietošanu speciāli ierīkotās telpās. Pašvaldības policijas dežūrdienesta darbinieks veic personas apskati. Apskates rezultātus noformē protokolā par administratīvo aizturēšanu. Pašvaldības policijas dežūrdienesta darbinieks ar portatīvu mērierīci alkohola koncentrācijas noteikšanai izelpotajā gaisā veic personas pārbaudi saskaņā ar Ministru kabineta 2008.gada 2.jūnija noteikumiem Nr.394 „Alkohola, narkotisko, psihotropo vai toksisko vielu ietekmes pārbaudes kārtība”.

 Ja pašvaldības policijas dežūrdienesta telpās nogādāta persona, kura atrodas bezsamaņas stāvoklī, ar akūtiem saindēšanās simptomiem, psihozēm, ar traumām, miesas bojājumiem vai ar citiem acīm redzamiem veselības traucējumiem, kā arī, ja konstatētas narkotisko, psihotropo vai toksisko vielu lietošanas pazīmes, ārstniecības persona nekavējoties izsauc Neatliekamās medicīniskās palīdzības dienestu un līdz neatliekamās medicīniskās palīdzības ierašanās brīdim veic pirmās medicīniskās palīdzības pasākumus.

Vienā speciālajā telpā ievieto tikai viena dzimuma personas. Atskurbšanai ievietoto personu uzvedību un veselības stāvokli kontrolē pašvaldības policijas dežūrdienesta darbinieki un ārstniecības persona, par ko pašvaldības policijas darbinieks veic ierakstu žurnālā.

Apmaksas apmēru par uzturēšanos aizturēšanas telpā un sniegtajiem pakalpojumiem nosaka Jūrmalas pilsētas pašvaldība. Tie ir **Ls** **18** par pakalpojuma saņemšanu. Pašvaldībai speciālā telpa 2012.gadā izmaksāja **Ls 39 230.** 2012.gadā aizturēšanas telpā tika uzņemtas **600** personas. Aizturētai personai tiek piemērota administratīvā atbildība saskaņā ar LAPK 171. pantu.

Jūrmalas pilsētas pašvaldības policijas speciāli iekārtotās telpas ir aprīkotas ar ūdensvadam pieslēgtu sanitāro mezglu, kā arī ar videonovērošanas iekārtu, lai nodrošinātu nepārtrauktu ievietoto personu uzraudzību. Jūrmalas pilsētā telpas atskurbšanai tiek īrētas.

1. **Rīgas pilsēta**

 Rīgas pilsētā nav oficiāli izveidotas speciālas atskurbšanas telpas ne Rīgas pilsētas pašvaldības policijā, ne ārstniecības iestādē. Rīgā kopš 2009.gada marta mēneša darbojas Latvijas Sarkanā Krusta sociālais centrs „Gaiziņš”. Tajā ik nakti vidēji pavada ap 69 pilngadīgas personas, kuras ir bez noteiktas dzīvesvietas vai arī nonākušas krīzes situācijā. . Naktspatversme „Gaiziņš” ir vienīgā iestāde Rīgā, kurā tiek uzņemtas personas alkohola reibumā. 2012.gadā pašvaldības un Valsts policijas darbinieki ir atveduši 2948 alkohola reibumā esošas personas. Vienas personas izmaksas (par nakti) **ir Ls 3**. 2012.gadā Rīgas pilsētas pašvaldība ir piešķīrusi patversmei Ls 9000 pakalpojumiem, kas tiek sniegti personai atskurbšanai. Ar Latvijas Sarkano Krustu vairākas pašvaldības 50 km rādiusā ir noslēgušas līgumu par pakalpojumu sniegšanu personām, kuras atrodas reibuma stāvoklī. Naktspatversmes telpas izvietotas vairākos stāvos. Pirmajā stāvā ir ierīkota naktspatversme krīzes situācijā nonākušām personām, kuras ir arī  alkohola reibumā vai citu apreibinošu vielu ietekmē. Pārējā ēkas daļā tiek dots patvērums arī citām personām, kuras nonākušas krīzes situācijā. Patversmē strādā ārstniecības persona un uzraugs.

**Izdevumus saistībā ar speciālo atskurbšanas telpu uzturēšanu**

 Apkopojot tabulā izdevumus saistībā ar speciālo atskurbšanas telpu uzturēšanu, redzams, cik atšķirīgas ir izmaksas par sniegto pakalpojumu personām, kuras nonākušas bezpalīdzīgā stāvoklī alkoholisko dzērienu ietekmē.

|  |  |  |  |
| --- | --- | --- | --- |
| **Personu skaits**  | **Izdevumi kopā par pakalpojumu 2012.gadā (Ls)**  | **Izdevumi uz 1 personu par pakalpojumu (Ls)**  | **Plānotie izdevumi 2013.gadā (Ls)**  |
| **Daugavpils pilsēta**  |
| 2675 | 73 223 | 27 | 74 578 |
| **Rēzeknes pilsēta**  |
| 77 | 1 309 | 17 | 13 565 |
| **Jelgavas pilsēta**  |
| 1977 | 105 132 | 53 | 137 632 |
| **Liepājas pilsēta**  |
| 3280 | 72 000 | 22 | 75 458 |
| **Jūrmalas pilsēta**  |
| 600 | 39 230 | 65 | 144 184 |
| **Rīgas pilsētā**  |
| 2 948 | 9 000 | 3 | 9 000 |

1. **Iespējamais risinājums - Latvijas Sarkanais Krusts kā pakalpojuma sniedzējs**

Republikas pilsētu pašvaldību pieredze parāda, ka atskurbšanas pakalpojumu nodrošināšanas izmaksas ir visnotaļ augstas, bet salīdzinoši zemākas tās ir gadījumā, ja atskurbšanas pakalpojumu nodrošina privātpersona - Latvijas Sarkanais Krusts (turpmāk – LSK), kuram ir praktiska pieredze šādu un līdzīgu pakalpojumu nodrošināšanā, kad persona ir nonākusi bezpalīdzīgā stāvoklī. Ņemot vērā valsts budžeta iespējas, kā arī LSK pieredzi un gatavību iesaistīties jautājuma risināšanā, VARAM uzskata, ka primāri būtu jāvērtē LSK iespējas nodrošināt atskurbšanas pakalpojumu valstī.

**LSK darbības raksturojums**

LSK ir juridiska persona, kuras sastāvā strādā 28 struktūrvienības, kas atrodas bijušo rajonu centros. Bez tam vēl pagastu teritorijās darbojās 380 nodaļas. Kā jau iepriekš norādīts, LSKir atradis veiksmīgu risinājumu speciālu atskurbšanas telpu ierīkošanai Rīgas pilsētas pašvaldībā. Atskurbināšanas pakalpojuma nodrošināšanai nepieciešamas speciāli iekārtotas telpas, kuru labiekārtojuma un servisa iespējas ir variablas atkarībā no pakalpojuma pircēja uzstādījuma. Vadoties no līdzšinējās pieredzes Rīgā un Talsos pakalpojuma mērķis ir sagaidīt pakalpojuma saņēmēja atskurbšanu bez speciālo līdzekļu un izmaksu ietilpīgu tehnoloģiju pielietošanas. Tai pašā laikā dežūrpersonāls nodrošina nepārtrauktu uzraudzību un vajadzības gadījumā piesaista policijas vai neatliekamās medicīniskās palīdzības līdzdalību konkrētu situāciju risināšanā. Vienlaicīgi LSK nodrošina papildus sociālo darbu un iespējamu personu iesaistīšanu ilgtermiņa programmās.

LSK ir noslēdzis līgumu arī ar Talsu novada pašvaldību par naktspatversmes pakalpojuma sniegšanu personām alkohola reibumā - pakalpojumu saņēmējs  Talsu novadā Stūrīšu ciemā ir naktspatversme alkohola reibumā esošām personām. Rīgā darbojas LSK sociālais centrs „Gaiziņš”, kurā tiek uzņemtas personas arī alkohola reibumā. Ar Ādažu, Ogres, Carnikavas un Stopiņu novadu pašvaldībām arī ir noslēgti līgumi par speciālo atskurbšanas telpu nodrošināšanu novadā deklarētām personām. Siguldas novada pašvaldība apmaksā Ls 6 par pakalpojuma saņēmēju, kuru nogādā Siguldas pilsētas pašvaldības policija uz naktspatversmi.

**LSK darbība atskurbināšanas pakalpojuma nodrošināšanā ir balstīta uz šādu metodiku un principiem:**

Pakalpojuma mērķis- novietot drošā vietā atskurbšanai alkohola un citu apreibinošu vielu ietekmē esošas personas visā Latvijas teritorijā.

1. Pakalpojuma sniedzējs personām nodrošina:
	1. apkurināmas telpas ar guļamvietām atsevišķi sievietēm un vīriešiem;
	2. pirmo palīdzību, ārstniecības personas pakalpojumus, informācijas sniegšanu, nosūtīšanu uz ārstniecības vai rehabilitācijas iestādēm un dienas centriem;
	3. iespēju izmantot sanitāro telpu ar tualeti, izlietni un dušu;
	4. gultas veļas un citu piederumu dezinficēšanu un mazgāšanu;
	5. personas drošību un personīgo mantu glabāšanu;
	6. sociālā darbinieka konsultācijas un informāciju par likumdošanas aktos paredzētajām sociālajām garantijām.
2. Personu vajadzību apmierināšanai pakalpojuma sniedzējs nodrošina:
	1. informācijas pieejamību par pakalpojuma sniedzēja mērķiem, uzdevumiem, funkcijām, iekšējās kārtības noteikumiem;
	2. vides drošības, ugunsdrošības un higiēnas prasību ievērošanu;
	3. privātās dzīves neaizskaramību;
	4. personai iestājoties, pakalpojuma sniedzējs veic personas pārbaudi, lai noteiktu, vai personas matos un drēbēs nav utis;
	5. personām ir tiesības iesniegt pakalpojuma sniedzējam sūdzības, mutiskus un rakstiskus priekšlikumus par pakalpojuma sniedzēja darba uzlabošanu un pakalpojuma sniedzējs, izskatot sūdzības un priekšlikumus, rakstiski informē personu par pieņemto lēmumu.
3. Telpu uzturēšanas prasības:
	1. mitro uzkopšanu veic ne retāk kā divas reizes diennaktī un pēc nepieciešamības, lietojot mazgāšanas un dezinfekcijas līdzekļus;
	2. ikdienu tiek veikta visa mīkstā inventāra un mēbeļu dezinfekcija un mazgāšana;
	3. nepieciešamības gadījumā veic dezinsekciju un deratizāciju;
	4. atkritumus savāc katru dienu;
	5. gaisa temperatūra telpās ne zemāka par + 18 grādiem.
4. Naktspatversmē ar pakalpojuma saņēmēju strādā sociālais darbinieks. Pakalpojumu sniedzējs sadarbojas ar citām institūcijām pakalpojuma saņēmēju interesēs.
5. Pakalpojumu saņēmējs aktīvi iesaistās savu problēmu risināšanā, apmeklē sociālo darbinieku.
6. Ja pakalpojuma sniedzējam radušās profesionāli aizdomas par pakalpojuma saņēmēja inficēšanos ar infekcijas slimībām, pakalpojuma sniedzējs rīkojas atbilstoši Ministru kabineta 2005.gada 14.jūnija noteikumos Nr. 413 „Kārtība, kādā veicama personu obligātā medicīniskā un laboratoriskā pārbaude, obligātā un piespiedu izolēšana un ārstēšana infekcijas slimību gadījumos” noteiktajam.
7. Pakalpojuma sniedzējs nodrošina pakalpojumu atbilstoši normatīvajiem aktiem.
8. Papildus pakalpojuma saņēmēji tiek informēti par :
	1. ārstēšanos pret alkoholismu, programmām un sabiedriskajām organizācijām;
	2. anonīmo narkomānu un anonīmo alkoholiķu biedrību apmeklējumiem;
	3. rehabilitāciju;
	4. dievkalpojumiem;
	5. kristīgo misiju - dvēseļu aprūpes centru, Dzīvības skolu, garīgo dvēseles aprūpi un kopšanu, individuālo darbu, darba terapijas nodarbībām (darbs virtuvē, vides uzkopšana);
	6. satiksmi, sabiedriskā transporta kustību;
	7. biedrībām, sociāliem dienestiem, dienas centriem, naktspatversmēm, ārstniecības iestādēm.
9. Uzraugs nodrošina pakalpojuma saņēmēja novietošanu, uzraudzīšanu, drošību, personīgo mantu un dokumentu glabāšanu, sazināšanos ar pakalpojuma saņēmēja piederīgajiem, policijas izsaukšanu, iekšējās kārtības noteikumu ievērošanu.
10. Ārstniecības persona nodrošina dokumentācijas aizpildīšanu, pakalpojuma saņēmēja veselības stāvokļa novērtēšanu un tā novērošanu, palīdzības sniegšanu, medikamentu izsniegšanu, aprūpi, neatliekamās, medicīniskās palīdzības izsaukšanu un konsultācijas, sadarbību ar ārstniecības iestādēm.

**Provizoriskās pakalpojuma izmaksas LSK kā pakalpojuma sniedzējam**

 Provizoriskā pakalpojuma aprakstā un tāmes aprēķinos pieņemts, ka pakalpojums sevī neietver augstākā līmeņa ārstniecisko aprūpi un sertificētus viesnīcas pakalpojumus. Vadoties no līdzšinējās pieredzes Rīgā un Talsos pakalpojuma mērķis ir sagaidīt pakalpojuma saņēmēja atskurbšanu bez speciālo līdzekļu un izmaksu ietilpīgu tehnoloģiju pielietošanas. Tai pašā laikā LSK personāls nodrošina nepārtrauktu uzraudzību un vajadzības gadījumā piesaista policijas vai neatliekamās medicīniskās palīdzības līdzdalību konkrētu situāciju risināšanā. Vienlaicīgi LSK nodrošina papildus sociālo darbu un iespējamu personu iesaistīšanu ilgtermiņa programmās.

LSK 2015.gadā plāno iekārtot 10 pašvaldībās (ar 25 vietām katrā) speciālās atskurbšanas telpas personām, kuras atrodas bezpalīdzīgā stāvoklī, kā arī, ja tās reibuma stāvoklī zaudējušas spēju patstāvīgi pārvietoties. Šādas telpas gadā varētu kopā izmaksāt apmēram **Ls 482 000.** Katrā atskurbšanas telpā būtu nodarbināta viena ārstniecības persona, viens sociālais darbinieks, viens uzraugs un uz 0,5 slodzi apkopēja, kas kopā izmaksātu ap **Ls 422 000**, telpas – **Ls 30 000** un citi izdevumi *(transports, kanceleja, sakari, dezinfekcija, mazgāšanas līdzekļi, inventārs, medikamenti, ēdināšana, higiēnas piederumi)* – **Ls 30 000**. LSK vidēji uz vienu atskurbšanas telpā ievietoto personu varētu tērēt **Ls 12.** Naktspatversmē „Gaiziņš” vienas personas izmaksas ir Ls 3 par personu, jo pakalpojums tiek sniegts kopējo pakalpojumu kontekstā lielā apjoma dēļ. Citās teritorijās šādi centri jāveido no jauna, tāpēc izmaksas būs citas. Strādājot diennakts režīmā, dubultojas personāla izmaksas, arī atsevišķas komunālo maksājumu sadaļas, kā silts ūdens, elektrība u.tml.

Atskurbšanas telpas visās pašvaldībās nav nepieciešamas. Līdzšinējā pieredze parāda, ka atskurbšanas telpu ierīkošana bijušo rajonu centros būtu visekonomiskākais un efektīvākais variants. Lielākajās novada pilsētās iekārtotas atskurbšanas telpas šo pakalpojumu var sniegt arī tuvākajām novadu pašvaldībām. Turpmākajos gados atskurbšanas telpas ir jāizveido ne tikai visās republikas pilsētās, bet arī novada pilsētās, kas līdz 2009.gadam bija rajonu centri, visos gadījumos to saskaņojot ar pašvaldībām. Ja tiks atbalstīts Labklājības ministrijas finansējuma pieprasījums jaunajai politikas iniciatīvai, pirms realizācijas uzsākšanas atskurbšanas telpu skaits tiks precizēts. Telpas iespējams iekārtot 2-3 mēnešu laikā, ja finansējums tiek plānots no 2015.gada, ievērojot pieejamo resursu apjomu, kas tiktu sasaistīts ar laika grafiku.

|  |  |  |  |  |
| --- | --- | --- | --- | --- |
|  | Maksa par telpām gadā *(Ls)* | Samaksa personālam gadā *(Ls)* | Citi izdevumu gadā *(Ls)* | Kopā *(Ls)* |
| Viena vieta | 120 | 1 688 | 120 | 1 928 |
| Viena atskurbšanas telpa *(25 vietas)* | 3 000 | 42 200 | 3 000 | 48 200 |
| Desmit atskurbšanas telpas *(pa 25 vietām)* | 30 000 | 422 000 | 30 000 | 482 000 |

Pakalpojuma izmaksu tāme sastādīta balstoties uz daudziem vispārinājumiem (atskurbšanas vietu skaits, komunālo un citu uzturēšanas izmaksu apjoms, atalgojuma un personāla uzturēšanas izmaksas, papildus izmaksas sociālajam darbam u.c.), kas var tikt precizētas pēc vajadzību, uzdevumu un iespēju precīzākas izvērtēšanas. Iespējams, ka izveidojot vienotu sistēmu visā valstī, ekonomiskāks būtu šādu vietu tāmes finansējums neatkarīgi no klientu skaita, kaut gan arī līdzšinējais modelis ir pierādījis savu dzīvotspēju.

**Secinājumi par LSK kā pakalpojuma sniedzēju**

1. LSK ir juridiska persona, kuras sastāvā strādā **28 struktūrvienības,** kas atrodas bijušo rajonu centros (Rīgā ir divas). Pagastu teritorijās LSK darbojās **380 nodaļas**. Atskurbšanas telpas nav nepieciešamas visās pašvaldībās, tādēļ to ierīkošana bijušo rajonu centros būtu visekonomiskākais un efektīvākais variants.
2. Ekonomiski izdevīgākais variants (plānotie 12 lati par personu) valstij ir šo uzdevumu deleģēt LSK, jo tam ir mazākās publisko pakalpojumu izmaksas un LSK darbība atbilst Valsts pārvaldes iekārtas likuma 42. pantā minētajiem deleģēšanas nosacījumiem privātpersonai.
3. LSK jau tagad izteicis piedāvājumu sadarboties ar atskurbšanas telpu ierīkošanā ieinteresētajām pašvaldībām visā Latvijas teritorijā. Vienlaikus LSK šo jautājumu ir gatavs risināt kompleksi, sniedzot arī cita veida sociālo palīdzību. LSK piedāvā kompleksu pakalpojumu, kas sevī ietver medicīnisku kontroli un uzraudzību, kā arī sociālo darbu ar mērķi atgriezt klientus ikdienas dzīvē.
4. LSK ir gatavs apskatīt iespēju nodrošināt personām, kas atrodas bezpalīdzīgā stāvoklī alkoholisko dzērienu ietekmē, atskurbšanas pakalpojumus diennakts režīmā.
5. **Priekšlikumi**

Lai izpildītu Alkoholisko dzērienu patēriņa mazināšanas un alkoholisma ierobežošanas rīcības plānā 2012.-2014.gadam VARAM uzdotos pienākumus, ministrija izsaka šādus priekšlikumus:

1. Atskurbšanas telpu ierīkošanai un uzturēšanai finansējums jāparedz valsts budžetā, jo normatīvie akti nenosaka pienākumu pašvaldībām un citām valsts institūcijām izveidot un uzturēt atskurbšanas telpas, jo iedzīvotāju skaita ziņā nelielajās pašvaldībās nav racionāli veidot atsevišķas atskurbšanas telpas.
2. Kā ekonomiski izdevīgākajam risinājumam atskurbšanas pakalpojumu sniegšanā LSK jāpiešķir finansējums no valsts budžeta, vadoties pēc personu skaita, kuras izmantojušas LSK sniegto atskurbšanas pakalpojumu valstī.
3. Atbilstoši Ministru kabineta 2004. gada 27. janvāra noteikumu Nr. 49 „Labklājības ministrijas nolikums” 1. punktam Labklājības ministrija ir vadošā valsts pārvaldes iestāde sociālās aizsardzības jomā. Turklāt, Labklājības ministrija arī reģistrē sociālo pakalpojumu sniedzējus, starp kuriem ir LSK, kas nodrošina pakalpojumu speciāli iekārtotās telpās personām, kuras alkohola reibumā atrodas bezpalīdzīgā stāvoklī. Līdz ar to, Labklājības ministrijai sadarbībā ar iesaistītajām institūcijām jāizstrādā normatīvā akta projekts par atskurbtuvju darbību, kas vienlaikus paredz deleģēt LSK valsts pārvaldes uzdevumu atskurbšanas pakalpojumu nodrošināšanai personām, kuras nonākušas bezpalīdzīgā stāvoklī. LSK atskurbšanas pakalpojums ir jānodrošina diennakts režīmā.

Vides aizsardzības un

reģionālās attīstības ministrs E.Sprūdžs

Vīza:

Valsts sekretārs A.Antonovs

18.07.2013. 16:59

5455

Dz.Muzikante 66016529

dzintra.muzikante@varam.gov.lv